# INFORMACIJA O EVROPSKI PATENTNI PRIJAVI

Urad RS za intelektualno lastnino (URSIL) deluje kot prejemni urad za evropske patentne prijave po določbah Konvencije o podeljevanju evropskih patentov (Uradni list RS-MP, št. 19/02) oziroma t.i. EPK. Republika Slovenija je pogodbenica te konvencije od 1. decembra 2002. Ob njeni ratifikaciji je Republika Slovenija hkrati ratificirala tudi določbe akta o reviziji EPK z dne 29. novembra 2000. Omenjene določbe veljajo v vseh državah pogodbenicah EPK od 13. decembra 2007 dalje.

Veljavno besedilo EPK, vključno z besedilom revizijskega akta iz leta 2000, je objavljeno na spletni strani [http://www.epo.org](http://www.epo.org/), do katere lahko dostopate tudi preko spletnih strani našega urada [http://www.uil.gov.si](http://www.uil.gov.si/).

Zaradi sprememb, ki jih prinaša uveljavitev revizijskega akta iz leta 2000, je evropski patentni urad (EPU) sprejel ustrezne spremembe v pravilih za izvajanje EPK, navodilih … Nova pravila o izvajanju in podobna druga gradiva so objavljena na spletnih straneh EPU.

Na spletnih straneh urada je med drugim objavljeno [neuradno slovensko besedilo EPK, kot velja od 13. decembra 2007](http://www.uil-sipo.si/fileadmin/upload_folder/EPC2000.pdf) dalje, besedilo pravilnika o njenem izvajanju je objavljen na spletni strani [EPU](https://www.epo.org/law-practice/legal-texts/html/epc/2020/e/ma2.html).

Za katere države se lahko vloži evropska patentna prijava?

Ob vložitvi evropske patentne prijave so samodejno imenovane vse države članice EPK, ki so na dan vložitve prijave polnopravne članice EPK. Polnopravnih članic EPK je trenutno 39: Albanija, Avstrija, Belgija, Bolgarija, Ciper, Češka, Črna gora, Danska, Estonija, Finska, Francija, Grčija, Hrvaška, Irska, Islandija, Italija, Latvija, Litva, Luksemburg, Madžarska, Malta, Monako, Severna Makedonija, Nemčija, Nizozemska, Norveška, Poljska, Portugalska, Republika San Marino, Romunija, Slovaška, Slovenija, Srbija, Španija, Švedska, Švica, Lihtenštajn, Turčija in Velika Britanija. Če želi prijavitelj patentno varstvo v manj kot sedmih državah, lahko to označi že v prijavnem obrazcu.

Veljavnost evropskega patenta je mogoče razširiti tudi na države, ki so z Evropsko patentno organizacijo sklenile t. i. sporazum o razširitvi (Bosna in Hercegovina) ali t. i. »validation« sporazum (Maroko, Moldavija, Tunizija, Kambodža). Za pridobitev patentnega varstva v teh državah je treba to v prijavnem obrazcu posebej označiti.

Jezik evropske patentne prijave

Uradni jeziki EPU so angleščina, nemščina in francoščina.

Prijava se lahko vloži v kateremkoli jeziku, vendar jo je potrebno v dveh mesecih od datuma vložitve prevesti v enega od uradnih jezikov EPU. Če prevod ni predložen pravočasno, se šteje prijava za umaknjeno.

Prijavitelji, katerih uradni jezik ni eden od treh uradnih jezikov EPU in so majhna ali srednje velika podjetja, fizične osebe ali nepridobitne organizacije, univerze ali javne raziskovalne ustanove, so upravičeni do 30 % popusta pri prijavni pristojbini in pristojbini za vsebinski preizkus prijave. Za uveljavljanje popusta se v prijavnem obrazcu EPO/1001 v 5. točki v slovenskem jeziku vpiše: »zahteva se preizkus po 94. čl. EPK«. Pozneje teh popustov ni mogoče več zahtevati. Prijavitelji, ki uveljavljajo omenjeni popust, se morajo izreči, da so subjekt ali fizična oseba, kot zgoraj opisano.

Če se zahteva zgoraj opisano znižanje, je to treba storiti v enem mesecu od datuma vložitve patentne prijave.

Postopek podeljevanja evropskega patenta se vodi v enem od uradnih jezikov EPU, in sicer v tistem, v katerem je bila vložena prijava oziroma njen prevod.

Kje vložiti evropsko patentno prijavo?

Evropska patentna prijava se lahko vloži:

* pri URSIL, Kotnikova 6, Ljubljana, ali
* pri Evropskem patentnem uradu v Münchnu, Haagu ali Berlinu.

Prijavitelji iz držav pogodbenic EPK lahko vložijo prijavo sami ali prek patentnega zastopnika, ki je vpisan v register patentnih zastopnikov pri EPU.

Prijave na podlagi mednarodne patentne prijave po Pogodbi o sodelovanju na področju patentov (regionalna faza prijave PCT) in izločene evropske patentne prijave se vlagajo **neposredno** pri EPU.

Kako vložiti evropsko patentno prijavo?

Patentna prijava se vloži v pisni obliki osebno, po pošti ali telefaksu.

Pri EPU se lahko vlagajo prijave tudi elektronsko. Podrobnejša navodila so na voljo na naslovu: <https://my.epoline.org/epoline-portal/classic>.

Sestavine evropske patentne prijave

Prijava se vloži v **enem izvodu** in mora vsebovati:

* zahtevo za podelitev evropskega patenta (podpisan obrazec EPO 1001, ki je na voljo na spletni strani EPU na <http://www.epo.org/applying/forms-fees/forms.html>) ter
* opis izuma, patentni zahtevek ali zahtevke, skice (če so potrebne) in povzetek.

Za pridobitev datuma in številke evropske patentne prijave je dovolj, da prijava vsebuje:

* navedbo, da se zahteva pridobitev evropskega patenta,
* podatke, ki omogočajo ugotoviti identiteto prijavitelja ali vzpostaviti stika z njim, in
* opis izuma ali sklicevanje na predhodno vloženo prijavo, pri čemer se navede datum vložitve in številka te prijave, urad pri katerem je bila vložena in navedbo kaj se nadomešča (opis izuma in skice).

Prejem evropske patentne prijave in pošiljanje na EPU

URSIL prijavitelju izda potrdilo o prejemu prijave in jo, označeno z datumom prejema in številko nato pošlje na EPU (kot datum vložitve prijave šteje datum prejema prijave na prejemnem uradu). EPU obvesti prijavitelja o prejemu prijave s potrjeno kopijo osme strani prijavnega obrazca EPO 1001. V nadaljevanju postopka podelitve patenta prijavitelj sam oz. preko zastopnika, brez posredovanja URSIL, komunicira z EPU. Tudi če morebitne dodatne dokumente vloži pri URSIL, jih ta na EPU zgolj pošlje. Kot datum prejema teh dokumentov šteje datum, ko jih EPU dejansko prejme.

Pristojbine ob prijavi

* Ob prijavi evropske patentne prijave se plačajo naslednje pristojbine:
* prijavna pristojbina za vložitev po elektronski poti, vendar katerikoli del prijave ni v predpisanem kodnem formatu – 135 EUR
* prijavna pristojbina, če vložitev ni po elektronski poti – 285 EUR
* dodatna pristojbina za 36. in vsako nadaljnjo stran (listi s sekvencami se ne upoštevajo) – 17 EUR
* pristojbina za poizvedbo – 1.460 EUR
* pristojbina za 16. in vsak nadaljnji patentni zahtevek – 265 EUR
* pristojbina za 51. in vsak nadaljnji patentni zahtevek – 660 EUR.

Prijavna pristojbina in pristojbina za poizvedbo se plačata v enem mesecu od datuma vložitve patentne prijave. EPU prijavitelja ne poziva za plačilo teh pristojbin. V primeru neplačila oz. nepravočasnega plačila lahko prijavitelj zahteva nadaljevanje postopka po zamudi, in sicer v dveh mesecih, ko izve za zamudo. V tem roku mora opraviti zamujeno dejanje in plačati pristojbino za nadaljevanje postopka v višini 50 % zahtevanega zneska. Če pristojbini nista plačani niti v tem roku, šteje EPU prijavo za umaknjeno.

Pristojbina za 16. in vsak naslednji patentni zahtevek se plača v enem mesecu od datuma vložitve prvega niza zahtevkov.

Pristojbina za imenovanje držav pogodbenic EPK, pristojbini za razširitev veljavnosti za države s sklenjenim sporazumom o razširitvi in pristojbine za »validiranje« evropskih patentnih prijav in patentov za Maroko, Moldavijo, Tunizijo in Kambodžo se lahko plačajo že ob prijavi, najpozneje pa v 6 mesecih po izdaji poročila o poizvedbi (»search report«) in znašajo:

* za imenovanje ene ali več držav pogodbenic EPK - 660 EUR
* za razširitev veljavnosti za državo s sklenjenim sporazumom o razširitvi (Bosna in Hercegovina) - 102 EUR
* za validiranje za Maroko - 240 EUR, za Moldavijo – 200 EUR, za Tunizijo – 180 EUR in za Kambodžo - 180 EUR.

Pri »vstopu« mednarodne prijave PCT v regionalno fazo pri EPU (do izteka 31. meseca od datuma najzgodnejše prednostne pravice v prijavi PCT) je priporočljivo plačati vse pristojbine (po potrebi tudi pristojbino za vzdrževanje veljavnosti za 3. leto) takoj ob prijavi, saj roki za plačilo v tem primeru običajno že potečejo.

Pristojbina za vsebinski preizkus prijave (»examination«) – 1.840 EUR se plača v šestih mesecih po izdaji poročila o poizvedbi.

Cenik veljavnih pristojbin za EP prijave sproti posodabljajo in objavljajo tudi na spletišču EPU: <http://www.epo.org/applying/forms-fees/fees.html>.

Plačilo pristojbin

Pristojbine za evropske patentne prijave se plačajo neposredno na račun EPU:

Commerzbank AG
Leopoldstrasse 230
80807 Munich, Germany
IBAN: DE20 7008 0000 0333 8800 00

BIC: DRESDEFF700

Več podatkov o višini in načinu plačevanju pristojbin se nahaja na spletni strani EPU:

* [cenik pristojbin EPU;](https://www.epo.org/applying/fees/fees.html)
* [plačevanje pristojbin na EPU](https://www.epo.org/applying/fees/payment.html).
1. 4. 2023)

**Urad RS za intelektualno lastnino**

Kotnikova ulica 6, 1000 Ljubljana

T: 01 620 31 01, F: 01 620 31 11

http://www.uil.gov.si